L-ex attakkant ta' Juventus Fabrizio Ravanelli wiegħed lill-partitarji ta' Olympique Marseille li jekk jiġi maħtur bħala d-direttur sportiv tal-club huwa jieħu miegħu lill-attakkant veteran Arġentin, Gonzalo Higuain. Dan tal-aħħar se jiskadilu l-kuntratt ma' Juventus matul dan is-sajf u mhux beħsiebu jġeddu. Għall-bidu kienu qed jissemmew River Plate li jistgħu jiksbu s-servizzi tiegħu iżda fl-aħħar sigħat Ravanelli qed iwiegħdu lill-club Franċiż ladarba jikkunsidrawh bħala parti mill-proġett tal-ġejjieni tiegħu. Ravanelli qal li Higuain huwa l-player ideali għal Olympique Marseille. Ravanelli u Higuain tkellmu ma' xulxin u l-Arġentin jidher interessat għal dan ir-rwol fid-dipartiment offensiv tat-team.